Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од А.Б. адвокат од Тетово, поднесена против Министерството за финансии – Управата за имотно-правни работи, по предметот Барање за пристап до информации од јавен карактер, на 12.12.2024 година, го донесе следното

**Р Е Ш Е Н И Е**

1. Жалбата изјавена од А.Б. адвокат од Тетово, поднесена против Министерството за финансии - Управата за имотно-правни работи, заведена во Агенцијата под бр.08-335 на 03.12.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

А.Б. адвокат од Тетово, поднел Барање за пристап до информации од јавен карактер Министерството за финансии – Управата за имотно-правни работи, со кое побарал по пошта или по е – маил, да му се достави фотокопија или електронски запис од следната информација:

 “Во својство на адвокат Ви се обраќаме до Вас како надлежни да ни дадете информации односно да ни доставите листите за назначување на привремени застапници (Адвокати) за постапката за експропријација во одделение за управна постапка – Тетово од 01.01.2020 година до 31.10.2024 година“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-335 на 03.12.2024 година.

Агенцијата, преку е-маил заведен под бр.08-335 од 03.12.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

На 05.12.2024 година, Барателот на информации до Агенцијата преку електронска пошта достави Допис заведен под бр.08-355 каде е наведено дека: “Со овој меил вршиме дополнување на изјавената жалба ... денеска на ден 04.12.2024 година од страна на Министерството за финансии примивме известување в.в со нашето барање за информација од јавен карактер доставено од 11.11.2024 година со образложение дека бараните податоци спаѓаат во делокругот на надлежноста на Адвокатската комора на РСМ...“ . Во прилог го достави Известувањето бр.03-11465/2 од 04.12.2024 година на Министерството за финансии во кое е наведено: “...Во врска со предметните барања Ве известуваме за следново:“...Подрачните одделенија на Управата за имотно – правни работи согласно своите надлежности ги вршат работите што се однесуваат на водењето на првостепена управна постапка според прописите од имотно-правната област(приватизација на градежно земјиште во државна сопственост, одземање и престанок на кориснички права и експропријација), при што во текот на постапките се јавува потреба за назначување на привремен застапник. Во тој случај, подрачните одделенија за првостепена управна постапка носта акт со кој назначуваат привремен застапник кој е определен од Адвокатската комора на Република Северна Македонија...Ве известуваме дека бараните податоци спаѓаат во делокругот на надлежноста на Адвокатска комора на Република Северна Македонија“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, со Известување го упатува Барателот на информации до друг Имател на информации односно до Адвокатската комора на Република Северна Македонија.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности.

 Имателот на информации доколку сметал дека не располага со бараната информација бил должен да постапи согласно член 18 став 1 од Законот за слободен пристап до информации од јавен карактер кој гласи “Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен да го препрати барањето до имателот кој според содржината на барањето е имател на информцијата и за тоа да го извести барателот“, а не како во случајот да го упати Барателот до друг Имател на информации.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**